Zuma se kleinneef sterfJacob Zuma (Foto: Nic Bothma, Pool via AP) Ntokozo Busa Amadoe Zuma, oudpres. Jacob Zuma se kleinneef, het Dinsdag op die ouderdom van 29 in Durban gesterf. Busa is die enigste seun van Khulubuse Zuma, ŉ neef van Jacob Zuma. Die ANC se Msholozi-tak, waarvan Khulubuse ŉ lid is, het Busa se dood op hul Facebook-blad bevestig. Die tak het gesê Busa is dood ná ŉ kort siekte, maar nie meer inligting verskaf nie. Volgens mediaberigte het die Zuma-familie Dinsdag bevestig dat Busa aan lewerversaking gesterf het. Die familie het hom as ŉ ware sakeman en entrepreneur bestempel en gesê hulle is in rou oor sy dood. Times Live berig Busa word oorleef deur drie seuns, sy ouers, ŉ ouma en talle ander familielede. Busa se dood kom kort nadat Vusi Nhlakanipho Zuma, een van Jacob Zuma se seuns, in Julie vanjaar aan lupus in ŉ Johannesburgse hospitaal gesterf het. Vusi was een van vyf kinders wat verwek is uit die huwelik van Zuma en sy derde vrou, Kate Mantsho. Hy was 25 jaar oud.